system
Răspunde în limba română, în stilul Wikipedia, cat mai corect gramatical.
user
Care sunt lucrurile esențiale despre Județul Bălți (interbelic)?
assistant
Județul Bălți a fost o unitate administrativă de ordinul întâi din Regatul României, aflată în regiunea istorică Basarabia. Reședința județului era municipiul Bălți.

Întindere 

Județul se afla în partea estică a României Mari, în nordul regiunii Basarabia. Teritoriul lui aparține actualmente Republicii Moldova, ocupând aproximativ teritoriul fostului județ Bălți, existent între anii 1998-2003. Se învecina la vest cu județele Iași și Botoșani, la nord cu județul Hotin, la est cu județele Soroca și Orhei, iar la sud cu județul Lăpușna.

Organizare 
Județul Bălți era împărțit inițial în trei plăși:
 Plasa Fălești,
 Plasa Râșcani și
 Plasa Slobozia Bălți.

Ulterior județul Bălți a fost reorganizat din punct de vedere administrativ. Numărul plășilor a crescut la șase, prin desființarea plășii Slobozia Bălți și înființarea a patru plăși noi:
 Plasa Bălți,
 Plasa Cornești,
 Plasa Glodeni și
 Plasa Sângerei.

La recensământul din toamna anului 1941, județul avea următoare organizare administrativ-teritorială:
 Municipiul Bălți,
 Plasa Bălți,
 Plasa Cornești,
 Plasa Fălești,
 Plasa Glodeni și
 Plasa Râșcani.

Stemă 
După unirea din 1918, încă se utiliza vechea stemă, adoptată în 1826. Actul prin care s-au fixat stemele localităților din stânga râului Prut, publicat la 6 octombrie 1928, este precedat de unele explicații în legătură cu criteriul care a stat la baza stemei. Stema județului Bălți, județ constituit din suprafața fostului ținut Iași situat în stânga Prutului, i s-a fixat următoarea compoziție: scut roșu, încărcat cu un cap de cal înfățișat de argint.

Populație 
Conform datelor recensământului din 1930 populația județului era de 386.721 de locuitori, dintre care 70,1% români, 12,0% ruși, 8,2% evrei, 7,6% ucraineni ș.a. Din punct de vedere confesional erau 89,3% ortodocși, 8,3% mozaici, 0,8% romano-catolici ș.a.

Mediul urban 
În anul 1930 populația urbană a județului era de 30.570 de locuitori, dintre care 46,5% evrei, 29,0% români, 17,7% ruși, 3,2% poloni ș.a. În mediul urban domina ca limbă maternă limba idiș (45,5%), urmată de română (28,1%), rusă (21,7%), polonă (2,0%), ucraineană (1,1%) ș.a. Din punct de vedere confesional orășenimea era alcătuită din 47,1% ortodocși, 46,6% mozaici, 4,1% romano-catolici ș.a.

Datele recensământului din 1941 indică populația județului de 407.930 de locuitori, din care: 80,44% români, 14,38% ucraineni, 3,11 ruși, 0,78 polonezi, 0,72% evrei ș.a.

Materiale documentare

Referințe

Legături externe 

 Portretul României Interbelice - Județul Bălți

 
Istoria Bălțiului